Doi pasageri din Georgia și unul din Belarus s-au luat la bătaie în cursa Wizz Air care făcea legătura între Memmingen (Germania) și Kutaisi (Georgia). Aaeronava a aterizat de urgență la Cluj-Napoca pentru a-i debarca pe scandalagii.
Informația a fost publicată de Cluj24, care a aflat, pe surse, că avionul a aterizat de urgență luni seara, 4 martie 2024, pe Aeroportul "Avram Iancu" din Cluj, din cauză că, pe fondul consumului de alcool, între trei pasageri - doi georgieni și un cetățean din Belarus - a izbucnit un conflict spontan.
Sursele "Adevărul" au confirmat informația, precizând că unul dintre cei doi georgnieni l-a lovit pe pasagerul din Belarus cu telefonul, spărgându-i capul.
"Nu a fost ceva extrem de grav, dar echipajul a decis aterizarea la Cluj, debarcarea celor trei și apoi zborul și-a continuat drumul", a precizat sursa citată.
Victima atacului a primit îngrijiri medicale, fără a necesita internarea.
"Marți dimineața, unul dintre georgieni a început să tremure. Am aflat apoi că este în sevraj alcoolic", mai spune sursa citată de Adevărul.
Dosar penal
Procurorii clujeni de la Parchetul Curții de Apel au deschis un dosar penal pentru acte de violență la bordul unei aeronave.
Fapta a fost încadrată la articolul 119 din Codul Aerian: "(1) Săvârşirea fără drept a oricărui act de violenţă fizică sau psihică asupra unei persoane aflate la bordul unei aeronave civile în zbor ori în pregătire de zbor, dacă fapta este de natură să pună în pericol siguranţa acestei aeronave, se pedepseşte cu închisoare de la unu la 5 de ani şi interzicerea unor drepturi".
Pasagerii vor fi cercetați în lipsă, ei îndreptându-se, în ziua următoare, spre destinațiile inițiale.